
Narva linnas Kadastiku tn 29a Primatek Coatings OÜ büroo ja tootmishoone püstitamise keskkonnamõju hindamise algatamata jätmine

1. ASJAOLUD JA MENETLUSE KÄIK
25.01.2023. a. ehitisregistri elektroonilise keskkonda laekus kasutusloa taotlus koos ehitusprojektiga Kadastiku 29a kinnistule OÜ Primatek büroo ja tootmishoone kasutusloa saamiseks.
Projekti koostaja (peaprojekterija): RTG Projektbüroo AS (10385231), (vastutav isik Toomas Jõgeva, Sõbra tn 54 Tartu)
Arhitekruurne osa: OÜ Rovin Invest (10957561), (kontaktisik Kati Haki, kati.haki@rovin.ee, Hõbekeskuse tee 37, 12111 Tallinn)
Omanik: Primatek Coatings OÜ (12391997), (Kalda 9, Narva, +78127034748, +372 56711128)
[bookmark: _GoBack]Vastavalt seletuskirjale ehitusprojekt („Primatek büroo ja tootmishoone“, töö nr P-1707/312017, projekteerija OÜ Rovin Invest) on koostatud Narva Tööstusparki büroo ja tootmishoone rajamiseks. Kavandatava tegevuse käigus oli ette nähtud Kadastiku 29a kinnistul pulbervärvide tootmishoone ning selle toimimiseks vajalike kommunikatsioonide rajamine. Ettevõtte planeeritud tootmisvõimsus on 5 400 t/a.
Projekteeritava tootmishoone asukoht on Kadastiku tn 29a, Narva linn (katastritunnus 51106:001:0216) Narva logistika- ja tööstuspargi maa-alal tööstuspargi keskosas. Tootmishoone püstitamiseks on, tuginedes Narva Linnavolikogu 04.10.2012.a otsusega nr 118 kehtestatud Narva Tööstuspargi territooriumi detailplaneeringule, Narva Linnavalitsus 16.10.2013 korraldusega nr 986-k väljastanud projekteerimistingimused. 
OÜ Primatek Coatings värvitehases toodetakse tööstuslikke pulbervärve. Tehas käivitatakse kahes etapis: I etapis toodangumahuga kuni 1800 t/a (kokku 3 tootmisliini), II etapis toodangumahuga kuni 3600 t/a (lisandub veel 3 toomisliini). 
Projekti koostamisel on alusena kasutatud Hades Geodeesia OÜ tööd nr G1502 aastast 2017 (vastu võetud Narva Linnavalitsuse Arhitektuuri- ja Linnaplaneermise Ameti geodeesia ja maakorralduse osakonna poolt 30.08.2017). Ehitusgeoloogilise uurimistöö on teaotanud Rakendusgeodeesia ja Ehitusgeoloogia Inseneribüroo OÜ (Töö nr GE1628, 18. novembril 2013).
OÜ Primatek büroo ja tootmishoone ehitamine ei kuulu KeHJS § 6 lõikes 1 loetletud tegevuste hulka, mille puhul KMH on kohustuslik selle vajadust kaalumata.
Antud juhul on tegu keemiatööstuse rajamisega (KeHJS § 6 lõige 2, p 6) ning vastavalt VV määruse § 6 p 1 kemikaalide tootmine, välja arvatud «Keskkonnamõju hindamise ja keskkonnajuhtimissüsteemi seaduse» § 6 lõike 1 punktis 11 nimetatud juhul ja § 15 p 9 selline tegevus, mis võib kaasa tuua ebameeldiva või ärritava lõhnaaine eraldumise välisõhku, ning § 16 p 1 muu käesolevas määruses nimetamata tegevus, mis võib kaasa tuua olulise keskkonnamõju.
Seega peab otsustaja andma eelhinnangu selle kohta, kas tegevusel on oluline keskkonnamõju vastavalt KeHJS § 6 lõige 2. Sellest tulenevat sõltub KMH vajadus eelhinnangu tulemusest. 
„OÜ Primatek Coatings tootmishoone keskkonnamõju hindamise eelhinnang“ (töö nr 2892/17, Hendrikson&Ko, Tartu/Tallinn 2017) on tellitud AS RTG Projektbüroo poolt Kadastiku 29a tootmishoone ehitusloa taotlusmaterjalide koosseisus ning seda on otsustajal võimalik kasutada tugimaterjalina keskkonnamõju hindamise algatamise vajalikkuse hindamisel.
Keskkonnamõju hindamise algatamise või algatamata jätmise kaalutlus põhineb Narva linnas Kadastiku tn 29a Primatek Coatings OÜ tootmishoone püstitamise keskkonnamõju hindamise (KMH) eelhinnangul (lisatud korralduse juurde).
Keskkonnamõju hindamise (KMH) läbiviimine antud juhul ei ole vajalik järgmistel põhjustel:
· Teadaolevate andmete alusel ei ole kavandatava tehase tegevuseks vaja taotleda keskkonnalubasid (keskkonnakompleksluba, õhusaasteluba, jäätmeluba, vee-erikasutusluba).
· Kavandatava projektiga ei kaasne tegevusi või mõjusid, mis võiksid kaitstavate loodusobjektide leiukohtade, püsielupaikade ning teiste piirkonnas paiknevate Natura 2000 võrgustiku alade kaitseväärtusi kahjustada.
· Pulbervärvide tootmise peamised toorained ei ole klassifitseeritud ohtlike ainetena. Puhastamiseks kasutatava atsetooni ühekordselt kasutatavad ja hoiustatavad kogused on väikesed.
· Kavandatava tegevusega seonduvalt ei ole põhjust eeldada, et kaasneks elanikkonnale või töötajatele ohtliku tasemega soojus- või ioniseerivat kiirgust.
· Tehase tegevusega kaasneb müra, kuid kõik suuremad müratekitavad statsionaarsed seadmed paigutatakse hoonesse. Peamised müra tekitavad välised allikad on ventilatsiooniseadmed ja transporditööd. Välisõhu müra normväärtused on kehtestatud keskkonnaministri 16.12.2016 määrusega nr 71 „Välisõhus leviva müra normtasemed ja mürataseme mõõtmise, määramise ja hindamise meetodid“. Arvestades ala üldist industriaalset olemust, suhteliselt intensiivse liiklusega tänavate ja raudtee lähedust ning olemasolevate tootmisobjektide paiknemist, ei põhjusta hinnanguliselt käitise tegevus ümbruskonnas keskkonnamüra normväärtuste ületamisi ning lähimate elamute juures on tehasest tingitud müra normtasemed tagatud.
· Kavandatava käitise tooraine hoidlad ja pakendid, tehnoloogilised seadmed ning torustikud on lekkekindlad ning nende tehniline korrashoid tagatakse hooldusplaani alusel. Sellega tagatakse pinnase- ja veereostuse vältimine.
· Kavandatava tegevuse sisendid, nii tooraine kui energia ja muud ressursid saadakse tarnijatelt ning tegevuse asukohas ei kaasne sellega loodusvarade kasutamist.
· Tehases kasutatakse kaasaegset tehnoloogiat, tootmisprotsess on partiiviisiline ja osaliselt automaatjuhtimisega. Toodetavad värvid ei sisalda orgaanilisi lahusteid.
Lähtudes eeltoodust ja eelhinnangu tulemustest järeldub, et kavandatava käitise rajamisel ei ole oodata olulist keskkonnamõju tekkimist ja keskkonnamõju hindamine ei ole vajalik, kuid arendaja peab rangelt kinni pidama seadusega sätestatud keskkonnakaitse põhimõtetest ja arvestama KMH eelhinnangus välja toodud soovitustega.
12.10.2017 Narva Linnavalitsus oma kirjas nr 1-7/4317 teavitas arendajat, et kavandatava käitise rajamisega ei ole oodata olulise keskkonnamõju tekkimist ja keskkonnamõju hindamise läbiviimine ei ole vajalik. Sama kirjaga oli esitatud eelhinnangus toodud kavandatava tegevuse elluviimisel soovitused.
KeHJS § 11 lõike 22 kohaselt enne käesoleva seaduse § 6 lõikes 2 nimetatud valdkondade tegevuse ja lõikes 21 viidatud tegevuse keskkonnamõju hindamise vajalikkuse üle otsustamist peab otsustaja küsima seisukohta kõigilt asjaomastelt asutustelt, esitades neile seisukoha võtmiseks eelhinnangu ning keskkonnamõju hindamise algatamise või algatamata jätmise otsuse eelnõu ning lõike 23 käesoleva seaduse § 6 lõikes 2 nimetatud valdkondade tegevuse ja lõikes 21 viidatud tegevuse keskkonnamõju hindamise vajalikkus otsustatakse, lähtudes eelhinnangust ja asjaomase asutuse seisukohast. 
Narva Linnavalitsuse Arhitektuuri- ja Linnaplaneerimise Amet saatis Keskkonnaametile päringu Narva linnas Kadastiku tn 29a Primatek Coatings OÜ tootmishoone püstitamise KMH algatamise või algatamata jätmise vajalikkuse kohta. 
Keskkonnaamet esitas 20.02.2023 kirjaga nr 6-3/23/2958-2 seisukoha KMH algatamata jätmise otsuse eelnõule, milles märkis, et kavandatava tegevusega ei kaasne eeldatavalt olulist keskkonnamõju (KeHJS § 22 mõistes) ning KMH algatamine ei ole eeldatavalt vajalik. Lisaks esitas täpsustavaid märkuseid KMH eelhinnangule. 17.03.2023 oma kirjas nr 6-3/23/5179-2 kinnitas Keskkonnaamet, et ametil puuduvad täiendavad märkused KMH algatamata jätmise otsuse eelnõule ja eelhinnangule.
1. ÕIGUSLIKUD ALUSED
1.1. Keskkonnamõju hindamise ja keskkonnajuhtimissüsteemi seaduse (edaspidi KeHJS) § 7 lõike 1 kohaselt tegevusluba käesoleva seaduse tähenduses on ehitusluba või ehitise kasutusluba.
1.2. KeHJS § 9 kohaselt otsustaja on tegevusloa andja.
1.3. KeHJS § 11 lõike 2 kohaselt otsustaja vaatab tegevusloa taotluse läbi ning teeb otsuse kavandatava tegevuse keskkonnamõju hindamise algatamise või algatamata jätmise kohta õigusaktis sätestatud tegevusloa taotluse menetlemise aja jooksul.
1.4. Vastavalt ehitusseadustiku (edaspidi EhS) § 51 lõikele 1 kasutusloa annab kohaliku omavalitsuse üksus, kui seaduses ei ole sätestatud teisiti.
1.5. Narva Linnavalitsuse Arhitektuuri- ja Linnaplaneerimise Ameti põhimääruse § 9 lõike 2 kohaselt järelevalve osakonna põhiülesandeks on ehitus- ja kasutuslubade taotluste menetlemine ning linnavalitsuse vastavasisuliste korralduste ettevalmistamine, mille alusel toimub ehitusloa või kasutusloa andmine, muutmine, kehtetuks tunnistamine või andmisest keeldumine.
1.6. Vastavalt Narva Linnavalitsuse Arhitektuuri- ja Linnaplaneerimise Ameti põhimääruse § 7 Arhitektuuri- ja planeerimise osakonna põhiülesandeks on  projekteerimistingimuste taotluste või ehitusprojektide läbivaatamisel osalemine ja otsuse tegemine keskkonnamõju hindamise algatamise või algatamata jätmise kohta.
2. OTSUS
Jätta algatamata Narva linnas Kadastiku tn 29a Primatek Coatings OÜ tootmishoone püstitamise keskkonnamõju hindamine.
3. RAKENDUSSÄTTED
3.1. Narva linnas Kadastiku tn 29a Primatek Coatings OÜ tootmishoone püstitamise keskkonnamõju hindamise algatamata jätmise otsusega saab tutvuda Narva linna veebilehel ning Narva Linnavalitsuse Arhitektuuri- ja Linnaplaneerimise Ametis vastuvõtuaegadel - esmaspäeviti kell 13.00-17.00; kolmapäeviti 10.00-12.00 ja 13.00-17.00.
3.2. Korraldus jõustub teatavakstegemisest.
3.3. Käesoleva korralduse peale võib esitada Narva Linnavalitsusele vaide haldusmenetluseseaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.
3.4. Narva Linnavalitsuse Arhitektuuri- ja Linnaplaneerimise Ametil teatada keskkonnamõju hindamise algatamata jätmise otsusest 14 päeva jooksul otsuse tegemisest arvates ametlikus väljaandes Ametlikud Teadaanded, Narva linna veebilehel ja ajalehes, milles Narva linn avaldab oma ametlikke teadaandeid.







Katri Raik 								Üllar Kaljuste
Linnapea 								Linnasekretär


